On sünnipäev. Me oleme peaaegu kolm nädalat ette kalendris selle õhtu reserveerinud, et tulla jälle kokku. Me räägime mõnda aega ilmast, mis meie kliimas tähendab vähemalt 20-minutilist sissejuhatavat kirumist. Seejärel saab minna üle järgmise ohutu teema juurde, milleks on toit. Tõele au andes on see teema vaid osaliselt ohutu. Seda tingimusel, et keegi ei ole alustanud mõnd kurnavat dieeti, mis välistab vähemalt 80-, aga mõnel juhul ka sajaprotsendiliselt kogu menüüs pakutava või perenaise valmistatu maitsmise.